作者:盧祖皋
標題:賀新郎
內容:十頃涵空碧。畫圖中、崢嶸幻玉，亂零吹璧。倚遍危闌吟不盡，把酒風前岸幘。記當日、西湖為客。誰翦吳淞江上水，笑乾坤、奇事成兒劇。還照我，夜窗白。崇臺目斷清無極。引枝筇、瓊瑤步軟，印登臨屐。娃館娉婷知何在，淚粉愁濃恨積。故化作、飛花狼籍。舊事悠悠渾莫問，有玉蟾、醉裡曾相識。聊伴我，夜吹笛。